વૈશ્વિક શેરબજારોમાં ટ્રેડ વોરનો ભય ઘટ્યો હતો અને તેને પગલે એશિયન શેરબજારમાં સુધારો જોવાયો હતો. ચીન વિશ્વના અન્ય દેશોમાંથી થતી આયાત ડ્યૂટીમાં ઘટાડો કરીને વૈશ્વિક વેપારને વધારશે એવા સમાચારને પગલે અમેરિકા સાથેની ટ્રેડ વોરની સમસ્યાને હળવી કરશે એવા અહેવાલો મળતા હતા. જેને પગલે ચીનના શેરબજારમાં છેલ્લા ત્રણ સપ્તાહનો સૌથી મોટો સુધારો જોવાયો હતો. હોગંકોંગનો હેંગસેંગ આંક પણ 475 પોઇન્ટ સુધર્યો હતો. પરંતુ સ્થાનિકમાં આનાથી તદ્દન વિરૂદ્ધ ચિત્ર રહેતાં બ્રોડબેઇઝ આંક જેવા કે મિડ કેપ 272 અને સ્મોલ કેપ 488 પોઇન્ટ ઘટ્યા હતા. માર્કેટ બ્રેડથ નેગેટિવ રહીને વધનાર 586 શેરો સામે ઘટનાર 2106 શેરો રહ્યા હતા. જ્યારે વર્ષની ઊંચી સપાટીએ 68 શેરો સામે નીચી સપાટીએ ગબડનાર શેરોની સંખ્યા 454 હતી. નિફ્ટી વીઆઇએક્સ 10 ટકા વધીને 15.36 રહી હતી. ઇન્ટ્રા ડેમાં તેમાં 15 ટકાથી વધુનો ઊછાળો નોંધાયો હતો.